Дамян Дамянов
Как да гледам по-красиво

chitanka.info

Как да гледам по-красиво

На тъй грозните неща?

Как да чувам, че избиват

Мънички — аз съм баща!

Как да слушам безсърдечен,

Че в не знам коя война

Мрат жени? И после вечер

Да заспивам до жена?

Как спокоен да съм, само

Като знам, че не един

Майка си заравя, мамо?

Имам майка. И съм син?

В стихове как да въздишам —

Проза грозна по света!

Как да пиша, как да пиша,

Като трябва да крещя!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.